**PRANEŠIMAS ŽINIASKLAIDAI**

**2025 12 10**

**Pilaitėje pradeda statyti tris naujus daugiabučius**

Vilniaus Pilaitės rajone prasidėjo gyvenamųjų namų kvartalo „Martyno namai“ ketvirto etapo statybos darbai. Nekilnojamojo turto plėtros įmonė „Eriadas“ šiame etape stato tris naujus gyvenamuosius namus su 108 butais bei 9 komercinėmis patalpomis.

„Eriado“ vadovė Vita Žutautaitė pažymi, kad Pilaitėje vystomas projektas padės patenkinti kokybiško ir įperkamo būsto paklausą.

„Ekonominės klasės būsto paklausa Vilniaus mieste išlieka didelė. Nebeturime ką pasiūlyti nei šiemet užbaigtame kvartale Lazdynėliuose, nei ankstesniuose „Martyno namų“ etapuose. Sulaukėme nemažo potencialių pirkėjų susidomėjimo šio projekto plėtra, nes Pilaitė dėl išvystytos infrastruktūros bei kainos ir kokybės santykio yra patrauklus rajonas, ypač tarp jaunų šeimų, kurios, keisdamos būstą, naujo taip pat dažnai ieško Pilaitėje“, – kalba V. Žutautaitė.

Šiuo metu projekte statomi 1-4 kambarių, nuo 30 iki 78 kvadratinių metrų ploto butai, kurie parduodami su daline apdaila: sumontuotomis pertvaromis, rekuperatoriais, grindiniu šildymu bei išvedžiota elektros instaliacija. Vieno kvadratinio metro kaina etape – nuo 3000 eurų už kv. metrą, priklausomai nuo buto dydžio, išplanavimo, aukšto ir kitų kriterijų.

Kaip ir visuose projekto etapuose, šių namų gyventojams bus įrengtas uždaras vidinis kiemas su vaikų žaidimų aikštele bei požeminės automobilių stovėjimo vietos.

Įskaitant komercines patalpas, bendras etapo plotas sieks apie 6,3 tūkst. kvadratinių metrų. Planuojama, kad investicijos į ketvirtą „Martyno namų“ etapą sudarys 12 mln. eurų.

Dar pernai „Eriadas“ nutiesė Karaliaučiaus gatvės atkarpą, sujungusią Pilaitės prospektą su M. Mažvydo gatve ir pagerinusią susisiekimą ne tik šio projekto, bet ir kitiems Pilaitės šiaurinės dalies gyventojams.

„Martyno namų“ projektas iš viso apims penkis etapus, kuriuose planuojama pastatyti 13 gyvenamųjų namų.

**Apie UAB „Eriadas“**

UAB „Eriadas“ yra nekilnojamojo turto plėtros įmonė, sėkmingai vystanti įvairių erdvių projektus nuo 2003 metų ir sukaupusi didelę patirtį nekilnojamojo turto plėtojimo, statybų valdymo bei techninės priežiūros srityse. UAB „Eriadas“ yra viena iš didžiausių nekilnojamojo turto vystytojų Lietuvoje ir pirmaujanti statybos valdymo įmonė Vakarų Lietuvoje.

**Kontaktai žiniasklaidai:**

Daiva Selickaitė

„Salve Agency“ projektų direktorė

Mob. +370 686 85 906

El. paštas daiva@salveagency.lt